Diari Oficial de la Generalitat Valenciana


Sumari del DOGV 9781, del 05-02-2024 (2024/761)

INSTRUCCIÓ 2/2023/rfa, del director general de Transport i Logística, sobre l'aplicació de la Ordre 2/2022, de 28 de març, de la Conselleria de Política Territorial, Obres Públiques i Mobilitat, per la qual es convoquen ajudes per a la transformació de flotes de transport de viatgers i mercaderies d'empreses privades prestadores de servicis de transport per carretera, i també d'empreses que realitzen transport privat complementari, en el marc del Pla de recuperació, transformació i resiliència, finançat per la Unió Europea-NextGenerationEU.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9781

Data del DOGV
:   05-02-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/761


Data del document
:   15-12-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Instrucció

Anàlisi jurídica

 Descriptors 

:   * Conselleria de Medi Ambient, Aigua, Infraestructures i Territori

INSTRUCCIÓ 2/2023/rfa, del director general de Transport i Logística, sobre l'aplicació de la Ordre 2/2022, de 28 de març, de la Conselleria de Política Territorial, Obres Públiques i Mobilitat, per la qual es convoquen ajudes per a la transformació de flotes de transport de viatgers i mercaderies d'empreses privades prestadores de servicis de transport per carretera, i també d'empreses que realitzen transport privat complementari, en el marc del Pla de recuperació, transformació i resiliència, finançat per la Unió Europea-NextGenerationEU. [2024/761]  
  
  
La Llei 40/2015, d'1 d'octubre, de règim jurídic del sector públic, establix en l'article 6 la possibilitat que els òrgans administratius dirigisquen les activitats dels seus òrgans jeràrquicament dependents mitjançant instruccions i ordres de servici. En els mateixos termes, l'article 38 de la Llei 5/1983, de 30 de desembre, de Govern Valencià, establix que els secretaris autonòmics i els òrgans directius de l'Administració valenciana, quan es referix a organització interna dels seus propis servicis, podran dictar instruccions i ordres de servici.  
  
Havent-se publicat l'Ordre TMA/1227/2023, de 10 de novembre, per la qual es modifiquen els annexos I, III i V del Reial decret 983/2021, de 16 de novembre, pel qual s'aprova la concessió directa a les comunitats autònomes i a les ciutats de Ceuta i Melilla d'ajudes per a la transformació de flotes de transport de viatgers i mercaderies d'empreses privades prestadores de servicis de transport per carretera, i també d'empreses que realitzen transport privat complementari, en el marc del Pla de recuperació, transformació i resiliència (d'ara endavant, Ordre TMA/1227/2023), es procedix a dictar les instruccions següents per a la correcta interpretació i execució de l'esmentada Ordre 2/2022, de 28 de març:  
  
Primera  
Que, segons l'article 3.2, apartat b), del Reial decret 983/2021, de 16 de novembre, pel qual s'aprova la concessió directa a les comunitats autònomes i a les ciutats de Ceuta i Melilla d'ajudes per a la transformació de flotes de transport de viatgers i mercaderies d'empreses privades prestadores de servicis de transport per carretera, i també d'empreses que realitzen transport privat complementari, en el marc del Pla de recuperació, transformació i resiliència, i segons l'article 4.4 de l'Ordre 2/2022, de 28 de març, les ajudes corresponents a l'activitat 2 estaran sotmeses als requisits i límits establits en el Reglament (UE) núm. 651/2014 de la Comissió, de 17 de juny de 2014, i s'hi aplicarà l'exempció corresponent a la categoria d'ajudes per a la protecció del medi ambient (Secció 7), sense perjudici de la resta de disposicions del dret de la Unió Europea que pogueren ser-hi aplicables, particularment les que s'aproven en l'àmbit de l'execució i la gestió tant del Mecanisme europeu de recuperació i resiliència com del PRTR.  
  
L'esmentada secció 7, en l'article 36, establix que la intensitat d'ajuda no haurà d'excedir del 40 % si és gran empresa, el 50 % si és mitjana empresa o el 60 % si és petita empresa, dels costos subvencionables, i s'ha d'entendre per costos subvencionables els costos d'inversió addicionals necessaris per a anar més enllà de les normes de la Unió aplicables o per a incrementar el nivell de protecció mediambiental en absència de normes de la Unió.  
Segons la modificació del Reglament general d'exempció per categories 1315/2023, publicat el 30 de juny de 2023, els percentatges màxims d'ajuda que hauran d'aplicar-se a les ajudes a partir de l'1 de gener de 2024 són els següents, quedant sense efectes els percentatges publicats en la instrucció 1/2023/RFA:  
  
  
Intensitat màxima de l'ajuda com a percentatge del cost elegible Grans empreses Mitjanes empreses Petites empreses  
A partir de l'1 de gener de 2024 RFA2 i RFA3. Vehicles de zero emissions (BEV, FCV, FCHV). 30 % 50 % 60 %  
 RFA2 i RFA3. Vehicles nets (resta de tecnologies subvencionables). 20 % 40 % 50 %  
 RFA4. Instal·lació de punt de recàrrega. 20 % 40 % 50 %  
  
  
A la Comunitat Valenciana, per trobar-se en zona C del mapa regional d'ajudes, li correspon incrementar els percentatges indicats en un 5 per cent addicional.  
Això implica que les quanties recollides en l'article 6 de l'Ordre 2/2022, de 28 de març, basat en l'annex I del Reial decret 983/2021, de 16 de novembre, tenen caràcter de quanties màximes, en funció de la categoria del vehicle, la tecnologia de la motorització i tipus d'entitat destinatària.  
A més, ha de tindre's en compte la disposició transitòria única del Reial decret 983/2021 que establix que les ajudes per als vehicles de gas (GNC, GNL) de categoria M, tant per a l'activitat 2 d'adquisició de vehicles nous amb energies alternatives baixes en carboni, com per a l'activitat 3 de solarització, o modificació de la forma de propulsió de vehicles, només poden concedir-se fins al 31 de desembre de 2023.  
  
Segona  
En relació amb la línia d'ajudes per a l'adquisició de vehicles amb energies alternatives (activitat 2), l'actuació subvencionada és l'adquisició, entesa esta paraula en el sentit d'adquirir la propietat d'un vehicle, per aquest motiu, el mer arrendament operatiu, sense opció de compra, no està comprés en l'activitat subvencionada.   
Per això, en els casos en els quals l'adquisició es fa a través de lísing o rènting, l'ordre ministerial TMA/1227/2023 completa la documentació que la persona beneficiària última de les ajudes haurà d'aportar per a justificar el compliment de la finalitat de la subvenció, mitjançant la modificació de l'annex III. En concret, en l'epígraf «2. Documentació requerida per a justificar l'actuació realitzada», en el paràgraf «b), Activitat 2. Adquisició de vehicles», es modifiquen els números 4 i 8, que queden redactats de la manera següent:  
«4. En el cas de lísing o rènting, s'hi adjuntarà addicionalment una còpia del contracte de lísing o rènting, que establisca una duració mínima de dos anys i on figure com a arrendatari el sol·licitant de l'ajuda o potencial destinatari final d'esta. La data d'este contracte de lísing o rènting haurà de ser posterior a la data de registre de la sol·licitud d'ajuda. A més, s'hi inclourà expressament que l'empresa de lísing o rènting repercutirà el total de l'ajuda en les quotes de l'arrendatari que queden per abonar amb efectes des de la data en què l'empresa de lísing o rènting reba l'import de l'ajuda o que reduirà el principal pendent a partir del moment en què es reba l'ajuda. En cas que l'import de la suma de les quotes pendents per abonar siga inferior a l'import de l'ajuda, el contracte de lísing o rènting haurà de recollir també la forma i termini d'abonament de l'excedent d'ajuda al destinatari últim a la finalització del contracte d'arrendament.  
  
S'hi haurà d'incloure igualment, un document contractual que preveja l'opció de compra o compromís de venda del vehicle al destinatari final de l'ajuda, ja siga a través del proveïdor, fabricador o per la companyia de lísing o rènting.  
Així mateix, s'hi aportarà el compromís del destinatari final de l'ajuda d'adquirir la propietat del vehicle a la finalització del contracte de lísing o rènting.»  
«8. Documents justificatius del pagament de la factura de compravenda del vehicle. Es consideraran vàlids aquells justificants de pagament que permeten identificar:  
a) El destinatari últim: ha de quedar clar que l'únic pagador és el destinatari final de l'ajuda, ja siga mitjançant un pagament directe per este o en el seu nom (mitjançant la corresponent acreditació documental) o, si és el cas, per l'empresa de rènting o lísing financer, justificat este mitjançant el corresponent contracte i certificat de pagament de l'entitat financera al proveïdor en nom del destinatari últim.  
b) Al tercer (punt de venda, concessionari o fabricador/importador) que percep les quantitats pagades.  
c) La data de pagament (data valor) o eixida efectiva dels fons del destinatari últim de l'ajuda.  
d) El vehicle objecte de la subvenció.  
e) En els casos de rènting, a l'empresa arrendadora.»  
L'esmentada documentació haurà de ser aportada per totes les entitats que hagen sol·licitat l'ajuda corresponent a l'activitat 2, mitjançant operacions de lísing o rènting, i que no hagen rebut notificació individual de la resolució de concessió. El termini per a completar el tràmit esmentat serà de 10 dies hàbils a comptar del moment en què es produïsca l'accés al contingut d'esta instrucció, en els termes de l'article 43 de la Llei 39/2015, d'1 d'octubre, del procediment administratiu comú de les administracions públiques, i es procedirà a la suspensió del termini màxim per a resoldre segons disposa l'article 22 de l'esmentada llei.  
  
En cas que les entitats sol·licitants de les ajudes corresponents a l'activitat 2 no complisquen amb l'aportació de la documentació consignada, es podrà considerar que la persona sol·licitant no complix les condicions per a obtindre la condició de beneficiària d'ajuda i podrà denegar-se l'ajuda.  
  
Tercera  
Que, en aplicació del segon paràgraf de l'article 6.1 de la Llei 40/2015, d'1 d'octubre, per estimar-se convenient per raó dels destinataris i dels efectes que puguen produir-se, es procedix a publicar esta instrucció en el Diari Oficial de la Generalitat Valenciana.  
  
València, 15 de desembre de 2023.- El director general de Transport i Logística: Manuel Rios Pérez.